CELEX: 62013TN0320
Language: bg
Date: 2013-06-13 00:00:00
Title: Дело T-320/13: Жалба, подадена на 13 юни 2013 г. — DelSolar (Wujiang)/Комисия

27.7.2013   
            
            
               BG
            
            
               Официален вестник на Европейския съюз
            
            
               C 215/19
            
         Жалба, подадена на 13 юни 2013 г. — DelSolar (Wujiang)/Комисия
   (Дело T-320/13)
   2013/C 215/27
   Език на производството: английски
   
      Страни
   
   
      Жалбоподател: DelSolar (Wujiang) Ltd (Wujiang City, Китай) (представители: L. Catrain González, lawyer, E. Wright и H. Zhu, Barristers)
   
      Ответник: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени Регламент (ЕС) № 513/2013 на Комисията (1), доколкото се отнася до жалбоподателя,
            
         
               —
            
            
               да осъди ответника да заплати съдебните разноски.
            
         
      Правни основания и основни доводи
   
   В подкрепа на жалбата си жалбоподателят излага четири основания.
   
               1.
            
            
               С първото си основание жалбоподателят твърди, че Европейската комисията е допуснала явна грешка при прилагане на правото като е разширила приложното поле на член 2, параграф 7, буква в), трето тире от Регламент (ЕО) № 1225/2009 на Съвета от 30 ноември 2009 година за защита срещу дъмпингов внос от страни, които не са членки на Европейската общност (ОВ L 343, стр. 51) (наричан по-нататък „основният регламент“) и е разгледала твърдения за значителни нарушения, които очевидно не попадат в това приложно поле, тъй като не са пренесени от предишната система на непазарна икономика.
            
         
               2.
            
            
               С второто си основание жалбоподателят твърди, че Европейската комисията неправилно е стигнала до заключението, че общите производствени разходи и финансовото положение на жалбоподателя са обект на значителни нарушения, пренесени от предишната система на непазарна икономика, като тези по член 2, параграф 7, буква в), трето тире от основния регламент.
            
         
               3.
            
            
               С третото си основание жалбоподателят твърди, че Европейската комисия е допуснала грешка при прилагане на правото, тъй като нито получените незначителни субсидии, нито преференциалният данъчен режим, от които са се ползвали жалбоподателят и дъщерното му дружество Delta Greentech (China) Co. Ltd. (наричани по-нататък заедно „DelSolar Group“), са „пренесени от предишната система на непазарна икономика“.
            
         
               4.
            
            
               С четвъртото си основание жалбоподателят твърди, че решението, с което Европейската комисия отхвърля искането на жалбоподателя да му бъде предоставено третиране като дружество, работещо в условията на пазарна икономика („ТДПИ“), на основание единствено на наличието на преференциален данъчен режим и незначителни субсидии, е непропорционално и ненужно.
            
         
      (1)  Регламент (ЕС) № 513/2013 на Комисията от 4 юни 2013 година за налагане на временно антидъмпингово мито върху вноса на кристални силициеви фотоволтаични модули и ключови компоненти (т.е. елементи и полупроводникови пластини) с произход или изпратени от Китайската народна република и за изменение на Регламент (ЕС) № 182/2013 за въвеждане на регистрационен режим за вноса на тези стоки с произход или изпратени от Китайската народна република (ОВ L 152, стр. 5)